Royal Aruba Aloe

Royal Aruba Aloe (antes Aruba Aloe Factory) ta un compania, estableci na Aruba na 1890 door di Cornelis Eman, despues cu aloe vera a ser introduci riba e isla na 1840. E compania ta cultiva aloe vera, y ta produci e gel di aloe vera cu ta forma e base di nan productonan, por ehempel pa cuido di cabey y cuero. Ademas, e tin un museo localisa na Hato, banda di e mesun planashi estableci pa Cornelis Eman, awendia tin un grandura di 60 hectar.

Royal Aruba Aloe ta pertenece na Aruba Aloe Balm NV. Famia Eman a maneha e compania pa 110 aña. Na 2000, Louis A. Posner, un inversionista, a tuma e compania over di Henny Eman, y asina expande pa e mercado internacional. Despues, Onno van Romondt Jr., tambe a inverti den e expansion. 

Aruba Aloe Balm ta un di e poco companianan na mundo cu ta maneha ful e proceso di produccion; for di cultivacion te cu paketamento di producto. Ademas, e ta un di e companianan di aloe vera mas bieu na mundo y un di e empresanan mas bieu di Aruba cu ta operando ainda. Na 8 di april 2021, Royal Aruba Aloe ta e prome compania den e parti Caribense di Reino Hulandes pa a ricibi e titulo real.

Royal Aruba Aloe ta emplea, na 2023, alrededor di 150 hende; su productonan ta ser exporta pa 55 pais rond di mundo y bendi na 15.000 tienda na Merca. Comite Olimpico Arubano a firma un acuerdo cu Royal Aruba Aloe, AweMainta (11 di oktober 2023)

E cortado di aloe ta controla e blachinan di aloe, pa si wak si nan ta di suficiente calidad, prome cu e corta nan na man. Solamente, e blachinan mas grandi y miho ta wordo usa. E mata di aloe, no ta wordo corta mas cu un biaha pa aña, y esun bieu o morto ta wordo reemplasa pa un nobo. E procesamento di e blachinan ta tuma luga ya caba un par di ora despues di e cosecha. Asina, e gel di Aloe vera, cu ta wordo procesa frieu, ta mantene su calidad.

Category:Aruba
Category:Empresa